รัฐบาลเชิญชวน ลงทะเบียนโครงการเราเที่ยวด้วยกัน เฟส 3 รับ 2 ล้านสิทธิ เริ่มเที่ยว 15 ตุลาคมนี้
นางสาวไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า รัฐบาลขอเชิญชวนประชาชนและผู้ประกอบการโรงแรม ร้านอาหาร การบริการท่องเที่ยว ลงทะเบียนเข้าร่วมโครงการเราเที่ยวด้วยกัน เฟส 3 ซึ่งเปิดให้ลงทะเบียนวันนี้เป็นวันแรก โดยโครงการเราเที่ยวด้วยกันเฟส 3 ให้สิทธิ 2 ล้านสิทธิเพื่อสนับสนุนการท่องเที่ยวของประชาชน โดยรัฐบาลสนับสนุนค่าโรงแรมร้อยละ 40 ของราคาที่พักต่อห้องต่อคืน ทั้งนี้ไม่เกิน 3,000 บาท ต่อห้องต่อคืน สูงสุดไม่เกิน 15 ห้อง หรือ 15 คืน , สนับสนุนคูปองอาหาร/ท่องเที่ยวมูลค่า 600 บาทต่อห้องต่อคืน ให้กับประชาชนเมื่อ check-in โรงแรมสำเร็จ โดยคูปองอาหาร/ท่องเที่ยว สามารถใช้ได้ที่ร้านอาหารและสถานที่ท่องเที่ยวที่ร่วมโครงการ โดยประชาชนชำระร้อยละ 60 และรัฐบาลสนับสนุนอีกร้อยละ 40 ผ่านการตัดเงินจากคูปอง พร้อมทั้งยังสนับสนุนค่าตั๋วเครื่องบิน ร้อยละ 40 ไม่เกิน 2,000 บาท หรือ 3,000 บาท ตามเงื่อนไขของจังหวัดด้วยนางสาวไตรศุลี กล่าวว่า ประชาชนสามารถลงทะเบียนรับสิทธิได้ที่เว็บไซต์ เราเที่ยวด้วยกัน .com สำหรับผู้มีสิทธิเข้าร่วมโครงการ ต้องเป็นบุคคลสัญชาติไทย มีบัตรประจำตัวประชาชน อายุตั้งแต่ 18 ปีบริบูรณ์ขึ้นไป ณ วันที่ลงทะเบียน โดยเมื่อลงทะเบียนรับสิทธิแล้ว จะเปิดให้ลงทะเบียนจองที่พัก โรงแรมในวันที่ 8 ตุลาคม 2564 ถึง 23 มกราคม 2565 เริ่มเข้าพักได้ตั้งแต่วันที่ 15 ตุลาคม 2564 เป็นต้นไป และจะสิ้นสุดโครงการในวันที่ 31 มกราคม 2565 สำหรับประชาชนที่เคยลงทะเบียนโครงการเราเที่ยวด้วยกันเฟส 1 และ 2 แล้ว ไม่ต้องลงทะเบียนรับสิทธิใหม่ สามารถใช้สิทธิที่คงเหลือต่อได้ โดยเริ่มจองโรงแรม/ที่พัก ตั้งแต่วันที่ 8 ตุลาคม 2564 - 23 มกราคม 2565นางสาวไตรศุลี กล่าวว่า โครงการเราเที่ยวด้วยกัน เฟส 3 ผ่านความเห็นชอบจากที่ประชุมคณะรัฐมนตรี(ครม.) เมื่อวัน 21 กันยายนที่ผ่านมา พร้อมกันนี้ ยังมีโครงการทัวร์เที่ยวไทย เพื่อกระตุ้นเศรษฐกิจภาคการท่องเที่ยวและบริการในช่วงปลายปี โดยกระทรวงการท่องเที่ยวและกีฬา และการท่องเที่ยวแห่งประเทศไทย ตั้งเป้าการท่องเที่ยวภายในประเทศปีนี้ ว่าจะเกิดการเดินทางประมาณ 90 ล้านคน-ครั้ง โดยไม่ต่ำกว่าปี 2563 สร้างรายได้ 4 แสนล้านบาท และคาดว่าโครงการเราเที่ยวด้วยกัน และโครงการทัวร์เที่ยวไทย จะช่วยกระตุ้นเศรษฐกิจภาคการท่องเที่ยวได้เป็นอย่างดี